Hovind skole

Hovind skole er en tidligere grunnskole i bydel Gamle Oslo i Oslo. Skolen ble bygget rundt 1855 på Lilleberg under Søndre Hovind gård, i området der St. Jørgens vei går i dag, og tatt i bruk fra 1859. Skolen ble nedlagt i 1893. Gilde Norsk Kjøtt hadde senere sitt anlegg på det samme området.Akers Avis Groruddalen.no (16. august 2010): Skole med tradisjoner , Besøkt 8. februar 2011

Skolekretsen i tilknytning til skolen ble opprettet i 1859, og omfattet områdene Løren, Hasle, Økern, Bryn og noen av gårdene mot sør for disse. Det kom elever også Grünerløkka og Torshov til Hovind. Barnetallet vokste svært raskt og skolekretsen ble sprengt. Dette førte til bygging av Ulven skole i 1862 (nedlagt i 1900).

Det var omgangsskolelæreren Andreas Olsen som ble den første lærer på Hovind skole i 1859. Han hadde ingen formell lærerutdanning, men en såkalt prosteeksamen, bestemt etter forordningen av 1739. Eksamen bestod av en formell overhøring av prosten. Skolen hadde to lærere som hadde tre klasser hver. En periode var også Olsens sønn med og drev skolen. Andreas Olsen var lærer ved Hovind skole i alle skolens 34 virkeår, fra 1859 til 1893. Han ga seg 77 år gammel, og hadde da vært lærer i 57 år.

Referanser

Kategori:Tidligere offentlige skoler i Oslo
Kategori:Skoler i bydel Gamle Oslo
Kategori:Utdanningsinstitusjoner etablert i 1859
Kategori:Opphør i 1893
Kategori:1859 i Norge